13.

julgustab läbirääkijaid tegema edusamme tervikliku, vastastikku kasuliku, ajakohase ja WTOga kooskõlas oleva reeglitepõhise vabakaubanduslepingu sõlmimise suunas, seades prioriteediks järgmised valdkonnad, mis edendavad kestlikku majanduskasvu ning digi- ja rohepööret ning tegelevad ebavõrdsuse probleemiga: i) tollitariifide ja kvootide vastastikune ja täielik kaotamine, pöörates tähelepanu tundlikele toodetele ja tagades, et vähendamised ei toimuks importtoodete riigisiseste maksude ja lõivude tõstmise arvel, sealhulgas riigi tasandil; ii) kiirendatud, läbipaistvam ja vähem koormav toll, samuti terviklik elektrooniline sertifitseerimissüsteem ja ebaproportsionaalsete impordikeeldude kaotamine; iii) läbipaistvad ja kiired turulepääsu heakskiitmise, piirkondadeks jaotamise ja auditimenetlused, mis põhinevad teaduslikult põhjendatud sanitaar- ja fütosanitaarmeetmetel, rahvusvahelistel standarditel ja WTO sanitaar- ja fütosanitaarmeetmete lepingust kaugemale ulatuvatel põhimõtetel; lepinguga tuleks püüda tagada sanitaar- ja fütosanitaarpiirangutega seotud koostöö ning et India kiidaks kiiresti heaks kõik olemasolevad ja tulevased turulepääsu rakendused, sealhulgas need, mis viibivad katsesaadetiste ja sertifitseerimisküsimuste tõttu; iv) üha rohkemate tehniliste kaubandustõkete kaotamine, sealhulgas tõkete läbivaatamine info- ja kommunikatsioonitehnoloogia, meditsiiniseadmete, mänguasjade, alkohoolsete jookide, lihvitud teemantide, põllumajandustoodete, toiduainete ja terase vallas; kokkuleppega tuleks püüda saavutada, et vastavus Rahvusvahelise Standardiorganisatsiooni (ISO), Rahvusvahelise Elektrotehnikakomisjoni ja Rahvusvahelise Telekommunikatsiooni Liidu rahvusvaheliste standarditega läheks kaugemale WTO tehniliste kaubandustõkete lepingust, välditakse katsete ja sertifitseerimise dubleerimist ning lihtsustatakse litsentsimissüsteeme, kvaliteedikontrolli korraldusi ja kliiniliste uuringute läbiviimist; v) üksikasjalik peatükk kõigi valitsemistasandite riigihangete kohta, et tagada läbipaistvuse ja mittediskrimineerimise põhimõtete järgimine tulemuslike vaidluste lahendamise menetluste kaudu riigihangetes; kutsub sellega seoses Indiat üles ühinema WTO riigihankelepinguga ja keelustama diskrimineeriva „eelista omamaist“ praktika, nagu teatavad tavad, mis on seotud „Make in India“ ja „Atmanirbhar Bharat“ (Isemajandav India), kuna nende eesmärk on soodustada omamaist tootmist ja takistada importi ning oluliselt mõjutada ELi ettevõtete turulepääsu; vi) võrdsete võimaluste tagamine toetuste osas ja riigi omandis olevate ettevõtete kaubandustavade puhul; vii) põhjalik peatükk intellektuaalomandi õiguste kõrgetasemelise kaitse kohta, keskendudes muu hulgas koostöösätetele ja tehnosiiretele, mis peaks hõlbustama piiramatut ja kiiret patenditaotluste menetlemist ning intellektuaalomandiõiguste alaste standardite kiiret ja tulemuslikku jõustamist, sh geograafiliste tähiste kaitse; siiski tuleb erilist tähelepanu pöörata India suutlikkusele toota taskukohase hinnaga geneerilisi ravimeid riigisiseste tervishoiuvajaduste rahuldamiseks või eksportimiseks teistesse abivajavatesse arengumaadesse kooskõlas Doha deklaratsiooniga rahvatervist käsitleva TRIPS-lepingu kohta; viii) eraldi peatükk VKEde kohta, et võtta arvesse VKEde erivajadusi ja tagada õiguskindlus; rõhutab, et VKEde jaoks on vaja ettevõtjasõbralikku regulatiivset keskkonda, sealhulgas ühtlustatud ja lihtsustatud tolliprotseduure ning väiksemat haldus- ja regulatiivset koormust, et ületada kõik tariifsed ja mittetariifsed tõkked, mis takistavad VKEde sisenemist India turule; toonitab, et on vaja hõlbustada teabevahetust turulepääsu, kaubandusreeglite, kaubandusmenetluste ja päritolureeglite kohta; ix) ambitsioonika kaubanduse ja kestliku arengu peatüki lisamine, millega tagatakse väärtustel põhinev koostöö kaubanduse ja investeeringute valdkonnas ning edendatakse töötajate õiguste kõrgeimaid rahvusvahelisi standardeid, sealhulgas jõulisi meetmeid lapstööjõu ja sunniviisilise töö kaotamiseks, keskkonnakaitset ja soolise võrdõiguslikkuse edendamist, mis on inspireeritud uusimatest ja kaasaegsematest ELi vabakaubanduslepingutest; rõhutab, et kestlikkus peab lepingus olema läbivalt kajastatud jõustatavate sätete kaudu, võttes arvesse kaubanduse ja kestliku arengu läbivaatamist; x) nüüdisaegsemate, VKE-sõbralike, ühtlustatud ja vastastikuste päritolureeglite kehtestamine kooskõlas ELi kõige kaasaegsemate ja laiapõhjalisemate vabakaubanduslepingutega; xi) hiljuti esitatud ringmajanduse tegevuskava lisamine, et tagada vähem jäätmeid, suurendada tarbijate mõjuvõimu, muuta kestlikud tooted normiks ja juhtida üleilmseid ringmajanduse alaseid jõupingutusi; xii) impordi või ekspordi mitteautomaatse litsentsimise menetluste keelustamine, välja arvatud erandjuhtudel; xiii) kõrvaldada kõik diskrimineerivad ja ebaproportsionaalsed takistused asutamiselt nii teenuste- kui ka tootmissektoris ning piiriüleste teenuste osutamiselt, et tagada ELi ja India teenuseosutajatele võrdsed tingimused; xiv) tõhustatud digitaalkaubanduse reeglid, mis põhinevad ELi standarditel ja ülemaailmsetel tavadel; on seisukohal, et eriti 5G kasutuselevõtmisel ei tohi kasutada kohustuslikku tehnoloogiasiiret, nagu lähtekoodide, algoritmide ja krüptovõtmete sunniviisiline avalikustamine; xv) mõlema poole WTO lepingutest tulenevate õiguste ja kohustuste (dumpinguvastased, subsiidiumivastased ja kaitsemeetmed) kinnitamine, nendest WTO standarditest kaugemale ulatuvate ühist huvi pakkuvate valdkondade uurimine ning ajutise kahepoolse kaitsemehhanismi lisamine; xvi) hea valitsemistava ja õigusriigi tagamine ning õiguslikust ebakindlusest tulenevate takistuste lahendamine;